khistorydata/jeongjo-sjw-relations huggingface dataset:
정조 22년 · 목
政院啓言今日放鑰時門考進去宣傳官不卽待令事未前有所當重勘而本院請推外無他罰何以爲之敎以拿處常時不能檢飭之兵曹判書亦爲推考
정조 22년 · 강
命行首宣傳官李溏削名於軍職廳宣傳官廳後充軍掌務宣傳官及不爲入直參上宣傳官拿處勘律參下中取便不爲入來者一竝拿處
정조 22년 · 목
敎曰當爲待令而無一人待令竝與入直而以不知東西者充數寧有如許所爲乎兩處祭所進去關門留門苟且莫甚行首宣傳官爲先削名於軍職廳宣傳官廳後充軍掌務宣傳官及不爲入直參上宣傳官一竝拿處勘律參下中取便不爲入來者亦爲一竝拿處
정조 22년 · 강
以兵曹判書李時秀等差下諸道句管堂上
정조 22년 · 목
備局啓言嶺南句管堂上兵曹判書李時秀海西句管堂上行大護軍沈煥之湖西句管堂上刑曹判書趙鎭寬關東句管堂上右參贊金文淳京畿句管堂上行護軍徐龍輔差下使之察任允之
정조 22년 · 강
命廟堂關飭京畿三道代播之政以當播多少措劃形止一從料量星火馳啓仍諭小民明知代播處蠲稅
정조 22년 · 목
備局啓言浹朔亢旱之餘甘霔伊始未移之秧可以次第移插而第念節序已晩人力難周雖於浹洽之後必有未移之處在前如此之歲全賴代播之效諸道道臣想亦已有商量而種子優足然後可以無虞爲先關飭京畿三南道臣點檢道內穀簿中宜於代播之穀參量山沿互相裒益以爲及時代播之政而此是來頭民命所關萬一營邑循例知委不思所以官民合力貧富同心趁期齊播無一後時則小民無知安能先事而趨功哉今年營邑之績當以此事判其勤慢另行黜陟之政請以此措辭分付當播多少措劃形止使之一從料量星火馳啓允之敎以今日雨澤如是滂霈惟冀遠道之同沾而雖皆同沾必多有後時處此草記甚好依此分付而使小民明知代播處之蠲稅而蠲稅爲其勤播之本意也
정조 22년 · 강
召見備局有司堂上李時秀趙鎭寬李書九于誠正閣
정조 22년 · 목
以魚用謙爲吏曹參議宋民載爲大司諫鄭景祚爲司諫閔致載爲持平尹得孚爲工曹參判沈晉賢爲副總管
정조 22년 · 강
左議政蔡濟恭上箚賜批
정조 22년 · 목
箚略曰卽因度支嶺伯一時有窠冢宰之臣爲受廟薦一至再至傳宣聖諭臣於國事若占便圖避則天必厭之臣之所自誓豈或如此而第臣以薦事之不能善周旋伏蒙責命以至胥命金吾則其懵不事事瘝厥職責益彰露無餘聖上之視臣如子事有不槪不欲蓄之淵衷必思隨處牖迷臣雖至劣旣不能仰認德意俯圖遷改而朝廷者以廉義爲重廉義之所不敢安而只以感恩之故恬不自引出而冒膺則是非所以報效適所以孤負思量到此實無以變改前見臣罪至此惟大何是俟伏乞亟遞臣相職使廟薦無以久稽批以薦似之際可否兪咈予以爲美事卿何乃深引況久猶追提尤非所知於卿者安心卽爲擧行仍命遣史官傳諭
정조 22년 · 강
命宣傳官充軍及拿處者竝姑分揀
정조 22년 · 강
以權坪爲東萊府使備薦也
정조 22년 · 목
以趙鎭寬爲戶曹判書魚用謙爲慶尙監司
정조 22년 · 강
召見承旨洪仁浩于重熙堂
정조 22년 · 목
敎曰推考房承旨持湖西昨日入來錄啓諸案刑曹回啓入侍
정조 22년 · 강
命泰安私奴今乭之獄嚴飭道臣更覈
정조 22년 · 목
忠淸監司韓用和狀啓泰安私奴今乭杖打方得貴致死事癸丑十一月二十七日依例檢驗初檢官泰安縣監韓永逵報辭實因以被杖致死懸錄正犯以今乭懸錄覆檢官海美前縣監申啓文報辭實因以被杖因風致死懸錄正犯以今乭懸錄三檢官唐津前縣監徐有升報辭實因與初檢同正犯以金在德懸錄今乭以干犯懸錄刑曹啓言泰安郡私奴今乭獄事檢至於三而實因卽四條杖痕耳當初金在德之捉致方得貴者雖非出於必殺而今乭特是執杖奴則元犯之不歸於其主而歸於執杖者未免輕重之倒置而大抵四度之杖旣非致命之傷所試艾灸椒湯又非治杖之藥則檢案又以右脇二寸之靑赤微堅歸之踢痕然而足踢之說不現於兩檢而晩出於屍親之招且其長瘧舊病旣有其實則以抱痾之殘質加之以或杖或踢假使添病致死便是烏飛梨落而渠旣不幸犯手彼亦不幸被打豈以其杖數之不多踢痕之不紫不硬有所持疑於償命之科乎請亟令道臣嚴覈其指使與首從詳究其杖踢與因病論理啓聞以爲稟處之地敎以泰安私奴今乭之獄誠如卿等覆啓奴爲首而主爲從雖似輕重倒置而私打於閉窓時之說旣出於正犯屍親之口則亦不可歸之不然但當斯速取服如法償命而已豈可一味依違乎依卿等回啓嚴飭更覈使之歸一
정조 22년 · 강
命恩津黃周鼎等獄令道臣各別嚴覈仍命道臣檢官査官等一竝重推
정조 22년 · 목
忠淸監司韓用和狀啓恩津罪人黃周鼎尹稷金履一金相鼎等蹴踢宋文鎭致死事乙卯十二月二十六日依例檢驗初檢官恩津縣監李義敎報辭實因以被踢內傷致死懸錄正犯同踢人尹稷等在逃未捕究覈後可辨正犯云覆檢官石城前縣監許霔報辭實因以被踢致死懸錄黃周鼎以被告懸錄同踢人金相鼎捕捉後歸定正犯云主推官恩津縣監李義敎同推官石城前縣監許霔報辭正犯以金履一懸錄刑曹啓言恩津縣黃周鼎獄事初覆實因雖或參差觀於脈錄肋脇腰眼等痕損無非速死必死處則斷獄償命固無可疑而特緣正犯之尙未斯得究意無期此誠難決之疑也黃周鼎尹稷白得千金履一金相鼎等五漢互相被告而得千自裁相鼎在逃周鼎無犯手之跡履一始出於再推時尹稷全事推諉此所以治獄四年歸一無路屍親之供始以周鼎雖爲元犯而被踢於着鞋死者有言則周鼎之不着鞋衆證同然於是乎捨周鼎而歸履一而兩檢供招元無履一名字特以尹稷屢被刑訊始乃發說而看證兩漢雖是一辭證成相鼎之着鞋亦有看證則何獨以履一執爲定犯乎稷也之爲先踢不惟得千之供如此金旬孫亦以爲然而鬪場之首先突入衆證如一則檢狀推案一例闊略乃於最後査案始爲歸主未知何故推彼得千始以緊犯自服於結縛則縛者豈有不踢之理而旋又自縊於獄中則以情以跡十分可疑前前道臣之見不爲無據而旣未取服於生前則有難臆斷於死後相鼎之尙未跟捕尤屬未具之案大抵一獄五犯事甚訝惑隨矢立的正干之數變揆以獄體亦萬萬駭然請前後道臣及檢官査官一竝從重推考在逃者刻期詗捉另加盤覆詳細論列啓聞以爲稟處之地敎以恩津黃周鼎之獄一獄五囚之互作被告而正犯之隨時屢換豈有如許獄理乎道臣檢官査官之問備亦輕矣爲先依施嚴飭道伯除尋常各別嚴覈使之斯速指一修啓
정조 22년 · 강
命林川私奴有道金加刑取服
정조 22년 · 목
忠淸監司韓用和狀啓林川私奴有道金驅打李大秋致死事丁巳七月初五日依例檢驗初檢官林川郡守尹持範報辭實因以被打致死懸錄正犯以有道金懸錄覆檢官石城前縣監許霔報辭實因正犯與初檢同刑曹啓言林川郡私奴有道金獄事則痕損固狼藉而其情節尤兇譎矣李大秋狗屠之賤而有道金卽鄕里之桀黠者也肉價催督未必遽動其殺心而其懷不快則固已有素適當瓜田之暮歸竊聽母子誶語突入其家托以警責手持如椽之木亂打脊背之上未踰數時竟至致命曾不慌㥘反若豪快自謂之男兒俠氣是何獰悍之至此假使大秋對其母而言語不恭則固甚駭痛亦非人皆可誅之罪旣無他人之立證都是兇身之脅持則欲掩逞憾之跡假託執言之端或謂之公憤或謂之誤撞似此殘忍慘毒之擧殆非尋常殺越之比而一事漫漶終不承款者尤爲兇獰更加嚴刑期於取服之意請分付道臣敎以林川私奴有道金之獄觀於致命之不踰時器仗之大如椽益知其獰毒下手依回啓施行
정조 22년 · 강
命牙山沈良汗加刑取服
정조 22년 · 목
忠淸監司韓用和狀啓牙山罪人沈良汗蹴踢成孟得致死事丁巳九月初十日依例檢驗初檢官牙山縣監閔百準報辭實因以被踢致死懸錄正犯以良汗懸錄覆檢官溫陽郡守趙翼鉉報辭實因正犯與初檢同刑曹啓言牙山縣沈良汗獄事傷損狼藉殆遍一身之要害公證明的難諱同舟之參睹果由踼矣一踢猶足以致死等是殺耳戲殺亦不免償命而況始譃終怒可見頭勢之轉狼上肚下腎莫掩足痕之亂加尺喙雖弄十目莫嚴而乃敢以觸風飮酒等說游辭漫漶者尤極兇狡請分付道臣更加嚴刑期於取服敎以牙山沈良汗之獄死者之死死於正犯之一踢踢之多少何足區別況以司舟之漢看作路上人行此手勢戱與醉俱非可論成獄未久惟當推訊更覈依回啓施行
정조 22년 · 강
命洪州李古致令道臣潛究更査以聞仍推該道臣
정조 22년 · 목
忠淸監司韓用和狀啓洪州罪人李古致築踏金哲甲致死事丁巳十月二十四日依例檢驗初檢官大興郡守安思烈報辭實因以醉後被踏內傷致死懸錄正犯以古致懸錄覆檢官海美縣監趙岡報辭實因以醉後被築內傷致死懸錄正犯以李古致懸錄三檢官德山縣監林淳浩報辭實因以被築致死懸錄正犯與初覆檢同刑曹啓言洪州牧李古致獄事三檢實因雖云參差而痕損之著於心坎脊背者則終始論列蓋無異同分野的在速死可稽脈錄致命之不出卽地尤合法文執此以斷獄已城矣特以時値昏夜事在房闥致愼於詞證之未備而認作深讎積憾已蓄同醉契酒新憤又激勢成穴鼠之共鬪跡同泥獸之莫掩其招中誘來竊聽等說都出於白地粧撰反不免自露眞贓究其情節尤極兇狡請分付道臣更加嚴訊期於取服敎以洪州李古致之獄雖行三檢其疑一般則道伯所謂於是乎獄情明而獄案成云者果何所指而何所據乎道臣推考更令遂一從頭潛究更査啓聞
정조 22년 · 강
命洪州金萬奉嚴刑放送
정조 22년 · 목
忠淸監司韓用和狀啓洪州罪人金萬奉擈擲尹日得致死事丁巳十一月三十日依例檢驗初檢官結城縣監徐應輔報辭實因以被擈致死懸錄正犯以萬奉懸錄覆檢官保寧縣監韓永逵報辭實因正犯與初檢同刑曹啓言洪州牧金萬奉獄事則攧擈雖出於醉戲殺死無間於故誤金萬奉本來健夫尹日得元是弱質釁端始緣冠童之分戲劇竟至鬪閧之境本旣力短又爲酒困不能抵當任其捽曳而荷肩投地當着於露石凍土則其不卽地致命亦云幸矣半身之靑黑傷痕緊重同行之挽解詞證具備一次揮擲渠亦自服則雖欲以無心醉倒等語漫漶抵賴而三尺至嚴烏得倖逭亟加嚴訊期於得情之意請分付道臣敎以洪州金萬奉之獄屍帳痕損俱無堅硬之可言實因之懸以被擈雖似然矣大體不分明甚矣然而如無犯手則死者寧有空然死之理乎該道錄啓不可謂之不可而卿等則旣於京囚兪希耼請置生科今於萬奉何其只守法律乎且考詞案參以光景優有可活之端醉於婚家所出之酒酒力所因拍執顚倒始也曳髮之戲終成荷肩之擲擲以後事不須問也以此償命不亦過乎分付道臣嚴刑放送
정조 22년 · 강
命公州文汝三嚴刑査詰以聞
정조 22년 · 목
忠淸監司韓用和狀啓公州罪人文汝三敺打流乞朴哥致死事戊午正月初四日依例檢驗初檢官公州判官金箕應報辭實因以被打致死懸錄正犯以汝三懸錄覆檢官定山縣監蔡潤銓報辭實因正犯與初檢同刑曹啓言公州牧文汝三獄事則深夜醉中三人共敺旣無屍親且無看證犯手之誰先誰後痕損之孰輕孰重固難辨別而三人之供庫處太分明次序太丁寧推其黑夜紛拏之擧無異白晝指的之事者反涉可疑所謂撞壓之木塊果是難扛之物則中醉力軟者何能連擧而屢撞乎被踢於貴才顚仆將絕而兇身之撞壓適在其時故正犯之目未免湊着乎好生惡死夫人同然殺人者死愚婦亦知而方其納招也貴才曰汝三打其肩背汝三曰打肩背貴才曰汝三打其肋脇汝三曰打肋脇隨人口吻一直吐實又太容易恐亦常情之外而正犯終涉不明其在嚴獄體重人命之道所當十分審愼請更令道臣親執詳査啓聞後稟處敎以公州文汝三之獄究其情可謂哀矜諸漢之中汝三則以乞漢兼病漢則正犯之歸於汝三亦豈不至冤雖欲移施於共犯之同類所謂同類則別無分明爲首之證而殺人償死法不可輕屈令道臣嚴飭推官除尋常嚴刑査詰報來後狀聞
정조 22년 · 강
命牙山林嶪更覈狀聞重推該道臣
정조 22년 · 목
忠淸監司韓用和狀啓牙山罪人林嶪敺踢朴小奉致死事戊午四月十三日依例檢驗初檢官天安郡守李魯在報辭實因以被踢致死懸錄正犯以嶪懸錄覆檢官溫陽郡守趙翼鉉報辭實因正犯與初檢同刑曹啓言牙山縣林嶪獄事則要害被傷亦有緊歇而緊莫緊於腎囊今此傷痕專在於腹下則成獄無疑林嶪之虛市醉歸酒壚逢着忽發亡錢之歎妄生竊鐵之疑則逢彼之怒勢所必至不思滄浪之自取又失班族之體貌先之以扶執轉加以敺踢不於他處只踢腎囊一之爲甚至於四次則醉後憤毒可以推知實因旣如是明的詞證又不啻俱備而敢生掉脫之計推諉於不干之森烈其情節兇狡乃至於此百喙雖長三尺焉逭更加嚴訊期於得情獄案啓聞自有體段而今此謄書册字旣無頭辭跋語又無區別付籖大違格式當該道臣請從重推考敎以牙山林嶪之獄湖西諸案都是未成篇之案如非正犯之屢改卽亦證招之多錯發問也納招也俱甚棼糅疏漏何也道臣重推事依施此獄則令道臣別出意見更覈於後同推如有疑端卽爲狀聞事一體分付
정조 22년 · 강
命慶尙監司魚用謙改差今日政以在京無故人差出
정조 22년 · 목
敎曰此時道臣不可一刻曠務新除授慶尙監司當日謝恩仍令一兩日辭朝○備局啓言慶尙監司魚用謙有當日謝恩之命而身病方劇時日之內萬無起動之望云請今姑改差令政院稟旨開政差代允之敎以此時本道民事豈可若是乎其代今日政以在京無故人差出謝恩與辭朝依初下敎爲之事分付
정조 22년 · 강
左議政蔡濟恭陳箚乞遞賜批仍命嶺伯薦依年前例受來於右相
정조 22년 · 목
箚略曰臣之昨日箚辭非可已而不已股肱之責堪承無策言出衷懇庶冀亟賜區處以卒終始聖批諄複責之以安心擧行臣於是不敢自恤其身往復僚相强以應卒後乃點檢罔非僨誤無所措躬今因嶺伯又復窠出薦剡之擧當屬於臣臣亦粗具廉愧者耳一之已錯其可再乎到今私義雖嶺海金木猶且甘心決不敢重誤國事以益自己之罪戾以速一世之嗤點息黥之圖惟有乞骸而已況臣忽自昨夕署泄闖作而積氣衝突若不保頃刻古人所云如得甘寢實臣今日之心而惟是國之大政緣臣而或至於到底緯繣則臣於此將不免抱恨而歸矣設令殘縷不絕復起爲人不可以時月爲期若蒙俯念削臣所帶相職便意調攝則天地再生之恩臣當生死隕結批以箚辭何遽若是過重不稱停說去曰以嶺海之甘心乞骸而息黥又何其甚言之乃爾仍諗夜間諐節署月此証易致失攝望須安心加護仍敎曰此批答遣史官傳諭年前旣有已例嶺伯差代民事爲重不可一時遲緩今聞吏判空還云勢難更迫依年前例受薦於右相以來事分付
정조 22년 · 강
水原留守徐有隣以本府雨澤馳啓命此後農形雨澤條列各面如今番例仍飭代播之政本麥令廟堂往復守臣多數劃給
정조 22년 · 목
該留守狀啓以爲卽接本府判官金思義牒呈則今二十四日寅時以後或霏或灑至巳時所得爲一犂各面則靑好正林東北宗德芼田八灘馬井禾方草長水流加士串靑龍魚吞等十三面得一犂草坪三美爭忽北方梧井宿城浦內貢以鄕甘巖夸井八羅串鴨長廣德吾朶楊于土法等十六面得二鋤農形則水上光敎等二十一面引洑灌漑處幾皆移插原野無水之畓姑未生水水下東面等二十四面污下引漑處幾盡移插原野畓之間間移插者亦近半而高燥處姑未生水早稻再除草晩稻初除草根耕已畢二十五日卯時又爲霔下至巳時所得恰爲一犂餘臣營測雨器水深通計前後爲一寸五分連日所得轉優故祈雨祭停止矣敎以觀此狀本本府雨澤自來勝於近畿與湖中之餘又有此連日所得之優渥民事萬幸本府異於他道此後農形雨澤間間條列各面如今番例爲之事令廟堂分付代播一款着意擧行而木麥不載於穀簿亦令廟堂往復守臣別爲多數劃給餘則留庫事一體分付
정조 22년 · 강
忠淸監司韓用和以營下雨澤馳啓飭代播之政仍命狀啓封發後雨澤陸續陳聞
정조 22년 · 목
該監司狀啓以爲今二十三日雨澤午時以後或霏或洒至戌時止臣營下測雨器水深爲五分見今濕雲不捲雨意甚濃繼此沛然方切顒祝列邑所得多寡隨續陳聞計料敎以伊來京中及諸道雖有多寡之別間或得雨本道亦或有得雨處而獨於公州傍近數十邑未之聞焉渴悶之極望望一念不啻焚灼昨與大昨京中之霔洒猶不敢提問於本道者還恐近於先泄而未果卽者始見卿狀本再昨之雨果然同沾暫時之間先得者已爲半寸續此滂沱可以推知其後所得果如何未治近邑亦果均洽云乎人力所及處何待勸飭而外此後時處依昨下朝令拮據代播之種曉諭蠲稅之意乎遇寒之歲猶能食實於原隰莫過於木麥之代播御極以後以此作爲一副規模意者列邑皆貯木麥矣近見籌司所在穀簿不爲備置之邑多有之此蓋道伯之不能察飭而然自今申明嚴飭俾有實效而年前代播之令惟湖西一道捧稅於蠲稅處一任吏奸之潛售其弊爲最甚云者寧不痛駭乎不惟欺民將不信令今年萬一復踵前習自道伯難免別般重罪以此着意擧行狀啓封發後雨澤拔例星火陸續陳聞事回諭
정조 22년 · 강
命義士車禮亮玄孫車心光飭道臣擇本府鄕任武班中門地之窠塡差使之飭躬習藝
정조 22년 · 목
平安監司閔鍾顯狀啓以爲謹依有旨內辭意義士車禮亮玄孫心光招致臣營親問其事實則所告內渠家在諸義士後孫中最爲孱微其所處身及他人之見待者殆無異於編氓下戶其父雲輔本以宣川之人移居義州而無異漂泊渠始於二十一歲得娶於義州居姜碩泰之女同室居生有子有女而碩泰之家至爲卑賤人多以爲失婚故自不無傷痛於中矣適於兵曹招問也歷陳家問事勢辭未達意泛以未娶樣告達不料其轉徹天聽莫非無識之致云其間事實反復詳問則亦無別般委折玆敢據實登聞一邊謄送于義州載之本府掌故敎以義士之家使其後孫流離漂泊嫁娶不得其時是豈車心光之罪也卽營邑之責也朝廷之羞也今聞道臣査問後狀本益知事實之果然此後需用之方卿其草記稟處待下批與此判付行會該道俾知無累於義士之家○兵曹啓言今此車心光之父雲輔已除樞銜永付厚祿傳子傳孫俾奉香火心光又給草料乘舖馬榮耀其身使之歸養從此關西一路之愚夫愚婦頓然起敬咸知心光爲義士之後婚娶一款不足爲累至於需用之道則心光旣非出身無他階梯可以付職且其情理難以離捨遠仕請分付道臣就本府鄕任武班中最擇門地之窠先爲塡差以示朝家表異之意使渠飭躬習藝以圖後來超拔之道允之
정조 22년 · 강
京畿監司李在學以本道代播之政論列馳啓
정조 22년 · 목
狀啓以爲備邊司關內今此傳敎內辭意奉審施行而大抵民情不甚相遠與其任他荒廢全先其業無寧代播食實更免其稅本司草記批旨提諭丁寧德意隆洽此箇利害明白曉諭一邊裒益山沿優助宜播之種一邊申告面里另飭互資之方官民合力貧富同心俟其當節一齊代播惟以無一畝曠廢爲期則民之趨利如水就下渠亦何苦而舍其無稅之利取其曠廢之罪乎至於眞僞之必覈名實之必副自有要而不煩簡而易卞之道廟堂何必一一指導第觀來頭之能否爲先以種子之如何措處擧行之如何方便一一論列卽速登聞而分留庫摘奸備郞當趁代播之後陸續發送其勤慢入境可知竝須知悉云蓋此代播一事顧今節序不至太晩雨澤連有所得次第秧後正在旁午若於今月內畢移則誠幸矣或有水根之不足人力之未及以及荒廢處則當今代播而未移之當爲幾許代播之當用何穀必待守令之遍審田野採探民情然後如可詳知爲先以關內辭意知委各邑臣又勉飭守宰俾於畢移後躬審境內區別報來各從民願助給種子使之及時代播種子則姑未知某穀之宜播幾石之當入而勿論某樣穀以其公儲私藏俾各隨有相助而代播之種木麥最緊而各邑留庫之穀多寡懸殊又或有全無處不可不預先排比量宜裒蓋以爲次次移轉之地而至於稷則乃是早播晩熟之穀故今已後時無望食實雖爲分給農民必不播種臣多般探問皆以爲然此則使守令更探民情報來然後移轉與否可以決之至若曉諭民人而使之明知利害董飭守令而無敢毫有泛忽臣謹當着意擧行期有其效而或有不善奉承多致荒廢者則該邑守令狀聞論罪此外措處之道追後登聞計料
정조 22년 · 강
有政吏曹判書金載瓚進
정조 22년 · 목
以任希存爲吏曹參議朴宗甲爲刑曹判書李義綱爲慶尙監司
정조 22년 · 강
備邊司以湖西新舊還居末守令及居二居三邊將等考法勘處啓
정조 22년 · 목
備局啓言卽見平安前監司朴宗甲忠淸監司韓用和捧未捧狀啓則平安道舊還居末乫軒洞權管李應大居二吾老梁萬戶金錫潤居三龍淵別將全大倫忠淸道新還居末石城前縣監許霔云請當該守令邊將令該府考法勘處允之
정조 22년 · 강
勘放金吾時囚呂東植等
정조 22년 · 목
義禁府啓言假注書呂東植原情以爲莫重擧條批旨有此落漏之擧恭俟重勘云請刑推得情敎以分揀放送又啓言新寧前縣監李龜錫逋穀之以錢代捧雖出了殺之意不念小民之受害廉價分給擬作本色至有騷擾移徙之弊殊甚可駭請以此照律允之又啓言李龜錫杖一百收贖告身盡行追奪徒三年定配而其母年八十四歲無兄弟獨身云請依法典收贖私罪施行允之敎以功減一等
정조 22년 · 강
命進御加味生脈散自今日停止玄翹飮自今日五貼製入
정조 22년 · 강
遞承旨李益運蔡弘遠以李魯述尹光顏金翰東爲承旨尋遞魯述翰東以鄭日煥李述源代之又遞日煥以李肇源代之竝前望也
정조 22년 · 목
益運弘遠不爲仕進也○因該曹承旨有闕政稟敎以與未差之代前望單子入之○政院以魯述在驪州翰東在安東請乘馹上來敎以許遞前望單子入之○政院以日煥年限已過啓稟敎以勿施前望單子入之
정조 22년 · 강
兵曹以專經武臣居不人朴思弼等更爲試講啓
정조 22년 · 목
該曹啓言今日堂下武臣朔試射時依下敎專經武臣殿講居不人訓鍊僉正朴思弼守門將李潝禁衛哨官曹漢星御營哨官李光顯更爲試講試記修正以入敎以雨勢如此已試巡數修正試記卽爲退送
정조 22년 · 강
慶尙監司李義綱疏辭蕃任賜例批
정조 22년 · 강
江原監司金履翼以平海等兩邑畢賑馳啓
정조 22년 · 목
狀啓以爲蓋當屢豐之餘固不敢輕議賑救而至若無土貧民春後生活實無其責故前道臣與兩邑守令斟量飢口措劃錢穀已自歲末春初次次排日或饋粥或白給矣卽接平海郡守安必濟蔚珍縣令元永麟所報內今則麥秋已屆民食有裕兩邑飢口庶可以自食自活故已爲撤賑而飢口都數營邑措備錢穀數爻始賑畢賑月日竝區別修成册牒報矣此與公賑有異則至以穀石斗升之數區別登聞事體煩屑依癸丑年已例只以飢口與賑穀都數及始賑畢賑月日開錄于後○平海飢民一百七十口丁巳十二月二十八日始賑戊午五月初八日畢賑合十四巡前監司徐有防劃給穀二十二石十一斗郡守安必濟自備穀六十五石錢二十三兩蔚珍飢民二百十六口戊午正月十二日始賑五月十二日畢賑合十三巡前監司徐有防劃給穀四十四石六斗縣令元永麟自備穀一百十九石十四斗八升零錢二十八兩八錢零以上飢民三百八十六口前監司徐有防劃給穀六十七石二斗兩邑自備穀一百八十四石十四斗八升零錢五十一兩八錢零
정조 22년 · 목
講學廳啓言元子宮講學依下敎古鏡重磨方抄自今日始講○諭善尹得孚入見如儀僚屬李魯春朴知源檢校直提學李晩秀隨入講說見講學廳日記
정조 22년 · 강
持平尹㴠陳疏賜批
정조 22년 · 목
疏略曰國家之邊鑰卽灣上萊府最稱重地苟非有公廉威重可以憚壓殊方者則不宜輕議也明矣日昨東萊府使薦望何其不愜之甚也籍使當府無一流弊決不可不難人愼揀況此地之有難言之憂無窮之弊而乃以資歷威望之全沒近似者容易擧擬除目一出物情俱駭其於憂國奉公之義果何如哉日前此大臣箚語以往日事頗事深引而及其冒膺則不恤公議又何其去益放倒也竊爲大臣惜此擧也臣謂東萊府使權坪亟命改差宜矣仍伏念臣自在幼少所抱貞疾寧日恒少而近又添得署泄食飮全却眞元大脫見方落席叫呻蠢動無路以此病狀久此虛縻堂堂臺省豈宜容臣之一味養病伏乞聖慈俯垂鑑諒亟遞臣所帶職名以安微分焉批以萊伯事人苟可堪何論資歷爾豈可輕詆大臣爾其勿辭察職
정조 22년 · 강
命嶺南祈雨祭設行狀啓還給
정조 22년 · 목
因慶尙假都事金仁柱道內各邑祈雨祭益加處禱設行事狀啓敎以此狀啓付之廟堂悶旱之時狀啓封發過十日始爲入啓者不可但以稽慢言令廟堂還給査治後復若此廟堂當知之
정조 22년 · 강
命乫軒洞權管李應大待待命拿囚
정조 22년 · 목
因該府拿來草記有是命
정조 22년 · 강
飭廟堂代播事招問畿伯以擧行形止嶺伯亦招見講究仍以原州木麥七百石劃給畿營
정조 22년 · 목
因備邊司坐起進不進單子敎以昨日自朝至夜之霈然滂沱近日雨澤水深幾過數寸萬萬幸甚而必有後時處則勸令代播豈在於得雨前後招問畿伯以其間擧行形止嶺伯亦爲招見於籌坐詳細講究事傳于籌司坐起進去大臣○備局啓言代播事爛加講確則京畿監司李在學以爲近日得雨之後移秧方張來月初旬前已移未移始可判斷而以今所料必多有未移處故宜播之穀使各邑預爲料量以報待其齊到可知其容入數爻勿論某樣穀自本邑可以覓給者則固當臨時覓給而木麥各邑留庫之數如南陽安山振威安城陽城陽智等邑則初無一石故酌量分排或從水路或從附近次次移轉爲計而道內留庫都數爲三千六百餘石其數本自不數其中五百石移送於水原則以三千石分排於三十三邑甚有不足之患原州木麥留庫旣多以一千石區劃之意今方論報廟堂自廟堂發關知委則卽當行會於水上各邑覓船運來以爲分排移送之道云矣慶尙監司李義綱以爲本道各邑所在木麥以會付觀之雖爲一萬四千餘石而難期其本色留庫且程道之遠近轉移之便否亦不得遙度今方傳令於留營吏使假都事星火知委於各邑境內代播處較量其未移之多少木麥本色之實數移轉之程途修成册報來于到界所以爲分排代播云矣嶺南擧行事勢誠然待其赴任擧行形止論報之意另加面飭畿營之以原州木麥爲請不必遲待其論報且關東木麥本其土宜之穀原州木麥其數亦優水原三百石區劃外七百石加區劃發關使之備待待該道往復隨卽裝送該邑所需如或因此不足則附近邑所在木麥次次移用之意請一體分付允之
정조 22년 · 강
戶曹判書趙鎭寬陳疏辭職賜例批
정조 22년 · 목
敎曰戶判批下牌招同參籌坐
정조 22년 · 강
遞承旨李晚秀李述源以徐龍輔洪仁浩代之竝前望也
정조 22년 · 목
晚秀有實恙述源不爲仕進也
정조 22년 · 강
命上京守令催促下送仍命靑松府使洪義浩改差今日政差出當日辭朝
정조 22년 · 목
敎曰如有上京守令分付該曹催促下送事令廟堂知悉靑松府使洪義浩向聞其情理已有筵敎改差今日政差出待下批當日辭朝
정조 22년 · 강
遞漢城判尹李敬懋
정조 22년 · 목
因該府坐不坐單子敎以判堂年老許遞與刑曹參判未差之代今日政差出待下批牌招
정조 22년 · 목
以權欕爲判尹兪漢謨爲靑松府使尹致性爲刑曹參議○因刑曹參判望筒敎以前望單子入之待下批牌招察任
정조 22년 · 강
以洪仁浩爲刑曹參判前望也
정조 22년 · 강
命東萊府使權坪改差差代當日下送
정조 22년 · 목
敎曰疏批雖不許此時守令不可覊縻曠任東萊府使權坪改差卽爲差代事招致備郞傳于籌坐大臣待下批仍令當日下送靑松府使亦爲給馬
정조 22년 · 강
右議政李秉模箚辭萊伯擬薦賜批
정조 22년 · 목
箚略曰郞者備郞以東萊府使差代事傳宣下敎臣於此實有所不敢當者蓋中書之法至嚴且重凡於廟薦非首相則不得擧行雖意見參差往復刪拔則可也而呼薦則莫或有之年前一時之例適在故相而臣嘗竊歎其苟簡矣今此萊伯臺評雖未見其下語如何僚相擬薦必致其愼臣亦無異辭入啓則今乃替僚相而更擬其薦亦豈非大關廉防日昨銓官問議嶺伯之代也非不知陳箚仰暴而不但更鼓已深上煩酬應之爲懼此與廟薦稍有異焉特以重籓之故使廟堂與聞而已則當僚相得由之際以意見言及銓官似不至爲破壞格例雖不得不冒昧當之而悸恐之心歷日愈切今何敢略無所難晏然承當於眞箇廟薦乎伏乞亟收成命批以莫嚴者中書之故事一遵勿失宜勸不宜强年前一二特例雖出不護已予亦以爲未必輕易援用以壞堂堂相府體貌云爾然而今之萊伯薦議左相在受由中嶺邑此時民事其所差代不可曠日所以令籌坐大臣擬入者蓋欲稍存界限籍或首相在外而若有議薦之擧則次相不以代斲爲嫌此亦中書故事也目下事類是卿須安心勿辭更須參衡於擧行之反有所據卽爲擬入仍敎曰此批答卽令來待之備郞傳于籌坐
정조 22년 · 강
以金達淳爲東萊府使備薦也
정조 22년 · 강
召見東萊府使金達淳靑松府使兪漢謨于誠正閣
정조 22년 · 강
命遣祈雨祭前次受香之近侍重臣宰臣卜日行報謝祭獻官以下論賞
정조 22년 · 목
敎曰初薦珪璧靈雨隨降再行處禱翌又滂沱皆靈貺也非敢曰不知足望望一念竊冀遠邇原隰之咸得周洽以心無二用之義應行報謝之擧姑且遲之而今日已過三日三日內所得測雨器水深過數寸今又有霈注之意凡祈雨得雨也齋官論賞仍行報謝所以識其喜而重其事兼欲報答冥冥之庥也旣雨而稽謝亦非事神之道三角山木覓山漢江龍山江楮子島遣前次受香之近侍重臣宰臣卜日行報謝祭獻官以下諸執事論賞自政院考例稟旨禮曹啓言謹考謄錄則祈雨後得雨不待立秋設行報謝多有近例請依近例龍山江楮子島今二十九日設行而祈雨祭仍爲停止允之敎以祈雨受香日得雨亦有兼行報謝之已例今番報謝祭立秋前設行固可見今雨勢一向霈注恒暘之餘必易成霖此草記前已有下敎者更觀陰晴卜日設行
정조 22년 · 강
命以仁川等三邑及原州木麥八百石劃給水原府仍令兩道優給船價輸至京江令該府從便受去
정조 22년 · 목
備局啓言頃因水原留守狀啓判付內木麥令廟堂往復守臣多數劃給事命下矣卽見該留守徐有鄰所報則以爲以本府之大付種與移秧未過折半則代播處之夥然不言可想木麥限一千石區劃而近道穀簿中畿內之楊根砥平關東之原州橫城湖西之忠州丹陽厥數最多就其中酌量區劃以水上船運泊京江後自本府賃得京江船泊于鳩浦或海倉則優可及代播之節而上流淺灘猝難放船云楊根砥平兩邑先爲區劃兩邑如以多數爲難則依移轉例以關東湖西上流各邑所在者次次還報則事甚方便本府附近處則仁川一邑雨澤旣足木麥且多量宜分劃亦自不妨爲辭矣以近來雨澤參以傳聞畿內各邑代播處似或不多而水原一府幅員旣廣所入必當倍蓰於他邑而餘則留庫亦爲備後之道不必裁減於所請之數仁川楊根砥平合木麥五百石原州三百石區劃發關於各該道臣丹陽橫城則水險路遠置之若其盡數運去與減數運去惟在守臣往復闊狹以此分付雖以所劃各邑言之或此增彼減或移此補彼亦惟在於道臣請竝以此分付允之敎以至於運致之方一付之守臣則其可以本府除耗之公穀浪用於雜費乎令兩道優給船價輸至京江然後令該府從便受去事分付
정조 22년 · 강
命來初一日輪對當次人受點後日次來侍
정조 22년 · 강
命當該司謁嚴杖
정조 22년 · 목
承旨李勉兢啓言今日右承旨入侍之命與諸承旨持公事入侍之命自有先後而一司謁同時竝傳如非中間遲滯如是占便兼進萬萬駭然請當該司謁令攸司從重科治敎以爲先嚴杖究問入侍錯傳之罪以聞○刑曹啓言司謁白景旜嚴杖究問則占便遲滯一時竝傳之罪旣已遲晚請上裁敎以考律勘放
정조 22년 · 강
遞承旨徐龍輔
정조 22년 · 강
以李泰永李海愚爲承旨竝前望也
정조 22년 · 강
護軍李太亨疏陳父病乞免太廟朔享獻官之任賜批
정조 22년 · 목
批以疏辭許令該曹付標
정조 22년 · 강
校理朴崙壽疏陳父病乞遞賜批
정조 22년 · 목
批以爾其勿辭救護
정조 22년 · 강
命別兼春秋金履永敍用還付
정조 22년 · 목
因許霔囚單敎以暑濕如此滯囚爲念時囚今日捧供待判下仍爲議處照律嚴囚外行査之類保放○義禁府啓言石城前縣監許霔原情以爲本邑之昨年歉荒爲道內之尤甚民有渙散之慮故還上不能刻期嚴督未及畢捧而渠之貶罷在於臘月未能趁早畢捧莫非渠不職之罪云請刑推得情敎以除刑推議處又啓言許霔還穀事體何等嚴重而旣未能趁早收捧以致居末則不可以封倉前貶罷有所容貸杖一百收贖告身盡行追奪私罪施行允之敎以功減一等
정조 22년 · 강
重推慶尙前監司李亨元黃海監司李義駿
정조 22년 · 목
備邊司啓言近來受由上京守令或有不爲關由吏曹潛自去來之弊故自本司査問於各其邸吏則草溪郡守兪彥錥海州判官鄭述仁長連縣監李洛秀皆無公文而今月內去來丹城縣監尹可基亦無公文而自吏曹催促下送云給由之法元無無公文許其往還之例而只緣道臣曲循顏私付給公文於該守令故守令恐被促還不付吏曹而潛來潛去道臣之違越法例極爲寒心先從已現發處當該道臣姑先從重推考此後如有犯科者該守令拿問處之該道臣嚴加論勘允之
정조 22년 · 강
命沁都新頒鍮尺度支造送者還卽上送
정조 22년 · 목
江華留守申光履狀啓以爲臣府有戊戌年所下營造尺而所管各鎭堡自本營造給鍮尺使之依式擧行矣今下鍮尺較準於戊戌頒下之前尺則今下尺長爲剩爲一分前尺之爲減今尺之爲增不能詳知其何尺爲準姑不造給於諸鎭更俟朝家指揮敎以新頒鍮尺比初頒製樣剩爲一分云該曹何不致察有此稍左乎先自沁都使之一依前下尺度遵行新頒者卽爲上送事分付沁都外祗受狀啓循例爲之之道臣守臣推考竝依沁都例擧行不必更自度支造送令各其道守臣就前下尺度釐正分給於管下邑鎭未頒處未及祗受諸道亦依此例擧行事卽爲行會俾無眩於擧行之弊
정조 22년 · 강
命楊州囚宋泰根更令配所官加刑
정조 22년 · 목
京畿監司李在學狀啓以爲楊州牧殺獄罪人宋泰根之父年八十與否査實以報之意發關該牧矣該牧使金載翼牒呈內宋泰根父年歲査實則今年爲六十六云泰根之冒增其父年欺瞞於檢庭者本罪之外有關倫理究厥情狀尤極駭痛宋泰根嚴刑一次後渭原郡減死定配卽令押送敎以敢生死中求生之計爲此冒稱八十之擧者所爲痛惡更令配所官待其到配加刑一次報于卿營事分付
정조 22년 · 강
以鄭冕綏爲河陽縣監口傳也
정조 22년 · 강
命進御花王飮自今日一貼煎入
정조 22년 · 강
行次對及藥院入診于熙政堂召見慶尙監司李義綱河陽縣監鄭冕綏
정조 22년 · 목
以備邊司坐起進不進單子敎以次對仍爲來會○藥院日次請診義綱等辭陛也○右議政李秉模曰伏見講學廳草記則元子宮講學方以古鏡重磨方爲之睿學之日就臣不勝欣忭矣予曰此是先正李文純之所編也列聖以來無不表章尊閣而先朝亦用之經筵用之泮儒之月三講今方日熱欲從簡約故先講是書且取間以游泳之義或參以詩歌矣秉模以整理穀事稟處予曰此事之當初起端何等嚴截而畢竟收殺若或歇後則寧有如許國綱李亨元之前此眷庇何如委寄何如而今番事眞所謂自批其頰忠信重祿卽是養廉之意如渠之屢典營邑者借使所犯不至於不法亦有甚於他人之不法況以繡啓觀之亦多有不法之狀者乎今則本事旣已變通親問之擧姑不欲爲之而圍籬之律焉可逭也萬一納供之際漫漶則施威嚴問斷不可已矣予曰所謂別備名色出而均役給代以後着手無處凡係爲民弊蠲減不得不覓給其代處或用別備條其實則近於所謂羡餘旣有備置畢竟取用至登於公家文字寧有如許體貌況又創出無於前之別別備名色乎此則自廟堂嚴飭痛華可也秉模曰箭串牧場留放之數漸多而本寺所屬草場甚爲狹窄六宮草場便同一場而所屬各異無以通同放牧臣意則以此草場屬之本寺似好矣予曰六宮草場之出屬司僕名色豈不正大而但出屬之後下輩之奸弊旣難嚴防則畢竟盡歸於起墾此所以趑趄者也且牧場與拜峯鎭相近不無相較之端云鎭將之兼監牧果何如邪秉模曰若以兼監牧成爲定式則誠多便好之端且無相妨之弊矣予曰本營提擧則以爲如何民始曰鎭土旣難同屬於牧場則已多掣礙之端鎭軍且是本營正軍亦不可兼屬於牧子則雖有兼監牧之名亦難保其有實效矣予曰本寺二提擧之所見亦何如李時秀曰其在事勢兼管誠爲便好而必使牧場凡事皆屬於鎭將鎭將賞罰本寺主管然後方爲便當矣予曰拜峯設鎭蓋以曾奉園寢之地事體自別不可曠置且其地勢亦有關於形便矣今此兼管旣云便好以別將兼內乘稍尊其地望則以鎭以牧可以兩不相妨而其於管束下屬亦似勝於兼監牧矣秉模曰如是則添一宂官而地望之稍尊似未必有益於實效矣民始曰欲兼牧政則須居場內方可以管領而本鎭在於場外此亦爲掣礙之端矣予曰大將亦陳所見壯勇大將趙心泰曰臣亦與提調無異見本鎭所管旣成軍制坐處凡節有難移易矣予曰近來馬政何如秉模曰昨臘以後南陽所納爲五十餘匹今年半歲之內馬生亦爲六十餘匹矣予曰大抵牧場之近頗修擧亦爲可幸而苟究其修明之策雖不能爲斗浦纛島之水朴排必使環朴排四面之地都執田土俱隸牧場如私田八家之同養公田衆心成城以固看護則誠好矣而今雖不能如是年來修築之節則專賴故右相之力矣秉模曰修明之政如復古規則豈不好矣而卒難議到矣予曰兼監之論今日卒難決定更加爛商後草記稟處好矣予曰今番雨澤列邑各異來頭年事將成穴農矣秉模曰已爲移秧處則將有善成之望矣
정조 22년 · 강
命京囚全致訥更待處分泰仁囚金者斤老味減死勘配淸道囚朴朔不嚴訊取服永柔囚孟春奉更査狀聞京囚李錫祉斯速究竟寧海囚申思良令新伯詳細査啓
정조 22년 · 목
予曰廿二日疏決文書頒布後始見卿等矣悶旱焦心何事不憚勞獨於疏決不爲如例殿座者不但値齋也予心竊有隱忍衋傷者果不忍如例爲之若如例則結案死囚以至徒流安置而皆當稟決矣天下萬事莫不有絜矩之義則念及沁島予心如割以何心臨殿評論可否於流放之類乎此所以只令諸堂會直該曹只稟死囚之案者也全保一念他不暇顧如今暑熱置之瘴鄕予則衣錦食稻予心當如何而苟有益於全保處人事上何可恤眞所謂所好有甚也對卿等豈可無一言乎至於死囚一百一度僅僅收拾精神判下而亦安知許多酌決之一一如金秤稱來乎每當判獄文書啓下之日怵然悚恐歷日靡定適幸甘雨之下於翌日予心頗自恕而猶以爲耿耿又翌日召問甚時判堂其中六案有諸見之參差者云今日則大臣刑官言臣皆登筵無異疏決殿座姑未歸一之六案當問於卿等處之矣予曰京囚中結案罪人全致訥事殺死則分明而情有可原以捕校犯法之故用加一倍之法嚴刑取服至捧結案而結案囚中一名減死之故又難輕議未免仍置刑官有所云云卿意何如右議政李秉模曰情非惡矣法難屈焉不取爲傳輕之論矣前刑曹判書趙鎭寬曰此囚之本情雖出於至情畢竟自歸於戕人前於曺讞業已畢陳更無他見矣前刑曹參議李泰永曰獄情之肯綮惟在於傷處詞證而此獄則傷痕無甚顯著詞連亦不分明苦主反爲稱冤之說亦多傳播則於此可見其不無疑端矣予曰此是捕校名色捕將亦有所聞見之可陳乎右捕將趙心泰曰苦主之初不發狀傳說之不無稱冤臣亦得聞矣予曰更待處分予曰泰仁囚金者斤老味事聞前刑判言右相亦不無異同之議云然乎秉模曰致命非在於擠火而由於弊衣之延燒成於樵軍之不救今有被擠於水者衣凍致死則死由於凍而不在於擠罪在於不救其凍不在於偶擠在水大抵償命之法以此命之絕彼手斷彼命而償此命今以此獄參互法意則恐或有一分審克之端矣鎭寬曰此囚事臣於覆啓後間因筵席言端而更陳矣當初推擠之時元非必死之地而竟至於死者罪在諸人之不救非獨在於推擠之一漢不無參恕之端矣前全羅監司鄭民始曰當初起鬧雖非出於必殺之心末梢致命極爲慘毒則有司之臣不敢遽議傳生矣前全羅監司李書九曰臣於待罪本道時審理此獄後追聞推官之言則致死人之被擠仆火也敗絮延燒不得擈滅急自投身於旁近小磵中云渾身烘熱之後捽沾冷水亦足爲致命之端而此說不見於原案故伊時至有論題之擧此一款尤不可不更加詳査矣予曰此案之累致意焉者所爲則決非故爲亦近於無情中生怯擠之卽避不卽救之右相所謂致命非在於擠火而由於延燒成於不救云者道盡實際於情法之間無容更議令道臣減死勘配事分付予曰淸道囚朴朔不事前刑判有所起疑云諸議何如秉模曰臣則以爲獄情凶狡斷不可不嚴訊取服矣鎭寬曰此囚事覆檢時實因終未明白故前於曺讞不過以此起疑矣前慶尙監司李泰永曰以劇盜而又犯殺越之變白晝衆會之中恣意行凶此與尋常鬪閧邂逅致命絕有異焉臣待罪嶺藩題送成獄者也今無他見矣從之予曰永柔囚孟春奉事亦有異同之論云卿意何如秉模曰情雖在於防身死旣因於被踢臣意則難於容議矣鎭寬曰頃於曺讞時聞於曺郞之爲伊時査官者言則當初諸議不無持難於錄啓時云前箕伯亦當知本事矣前平安監司朴宗甲曰此獄在於臣在任時而防身之足勢雖難擇於緊歇必死之痕損乃的因於踼蹴情固可矜而法難容議不得已成獄而錄啓矣予曰便之更査狀聞予曰京囚李錫祉事諸議尙未歸一此亦疑案也卿意何如秉模曰臣之遇見已陳於秋堂問議時矣鎭寬曰泮村殺越前所未有鉤得其正犯斷不可已若以獄無正犯雖知錫趾之未必有實犯而姑具執定以爲罪首則恐非罪疑之義故頃日覆啓時有所仰陳矣予曰予亦豈不知爲疑案而屍帳之傷處不可但以狼藉言挺刃竝施奉踢交加如許獰毒之案卽殺獄中罕見者竟未定一正犯則非但國法之掃地豈無聽聞之駭惑亦何以懲頑俗乎秉模曰左相收議中更訊於錫趾定其正犯云者恐爲得宜矣予曰錫趾之正犯旣不分明則覈得眞箇正犯用法在所不已若指告則使之爲先停刑之意已有判下於疏決時此後開坐時斯速究竟俾無滯獄之弊事嚴飭該堂予曰寧海囚申思良事何如秉模曰臣則未及見其文案矣鎭寬曰思良自憤其婦之失行而剚刃於誘引之女在法固難輕貸以情容有可議矣予曰有起疑之端故旣有詢問而前有更査之命令新伯詳細査啓之意卿其傳之○敎曰刑獄何等審愼雖以今番疏決時觀之獄案疏漏尋常格例亦多放忽罪囚之不書年供語之刪肯綮以至傷痕分寸亦或錯謬年前頒式之後豈敢乃爾該房承宣雖已請推此後死囚案之如彼不謹者該堂該道臣隨現卿等必須卽爲糾正
정조 22년 · 강
命前慶尙監司李亨元以嚴囚例拿來嚴問捧口招全羅監司李得臣忠淸監司韓用和幷推考仍命整理穀犯科守令査出嚴勘
정조 22년 · 목
右議政李秉模啓言八道四都憑藉整理穀幻弄委折査實狀啓封置本司待麥秋稟處事命下而今則麥秋已過今日次對當爲稟處矣取見其狀本則慶尙監司李亨元其所擧行最極慢忽所謂摘發之若而邑亦是强覓而不成條理狀辭論列草草彌縫有若不知嚴畏者然本穀所重果何如重臣所奏果何如十行批旨至嚴且截奉讀以來毛骨竦然爲道臣者縱未能覈出眞贓快施當律其所奉行固當驚惶震慄罔知攸措而該道臣之若是無嚴誠亦意慮之所不到臣之駭惑非在於罪人之不能査得實在於査體之全不謹畏而堂疏論劾前旣嚴峻繡啓按發又及他事方有拿問之嚴命該府自當考律處斷姑不敢仰請律名全羅監司李得臣急於擧行至以零零瑣瑣不足上煩之事鳩合登徹論以査體萬萬未安而原其情則亶出於靡不用極反失常格之致姑先從重推考忠淸監司韓用和幺麼吏奸說太張皇情雖出於慌急跡反歸於屑越推考警責其餘五道四都別無可以論奏者到今本穀都屬華城更無關於他道民邑無論此道彼道原狀啓有不敢冒徹一竝勿施其中因此査事而他罪現發之邑不可以原啓之勿施因以置之此則令各該道臣別具狀聞條列罪狀以爲令該府拿處之地從之敎以今則以整理穀爲名者都屬華城便同毛將焉傳而重臣所奏不無傳聞之差爽此則還爲可幸而列邑犯科之有無姑無論其時擧條批旨何等嚴截則爲道臣者揆以分義道理宜乎震剝罔措求死不得而所謂李亨元者原蒙恩眷屢叨藩臬其所畏愼豈下於完伯畿伯錦伯而夷考擧行全沒懼怯狀辭之無狀査事之無實卽八道道臣所未敢爲者縱其營裨侵虛列邑民莫不嗷嗷反以莫重穀名看作疾首蹙頞之資者眞所謂罪上添罪間有筵臣以此論奏者而待今年麥秋後處分旣出爲民之意則不可輕先拿覈姑待此朔之將晦矣今則新伯辭朝封狀開折若於亨元一或寬假昨年嚴截之敎歸於一番戲劇有國有法寧有是乎今人脆疲無氣力故不得純用治蜀之政者六君子湯症不欲以大承氣湯投下也以是百事委靡人不畏法目下事亦由於是待其拿來嚴囚嚴問捧口招萬一漫漶於納供之際當依筵敎處之以此爲先分付該府待就囚使之卽爲開坐擧行○修撰尹益烈啓言諸道整理穀狀啓之封置廟堂今已多月而臣等惟待處分之日矣今日賓對事端旣發敢此仰達矣諸道道臣狀啓中前慶尙監司李亨元之狀辭臣雖未得見以向來傳敎下者及今日大臣筵奏觀之其前後委寄之恩節節辜負頑濫無嚴之習萬萬絕悖究厥罪犯豈勝痛惋當初臨門親問之下敎臣方顒企而此而若不嚴覈重繩則此後藩臬之臣不畏朝廷之尊其爲方來無窮之憂容有極哉臣請前慶尙監司李亨元爲先以嚴囚例拿來嚴問捧口招亟施當律從之又啓言整理穀事旣有麥秋後處分之敎而今於賑事已畢之後諸道犯科守令仍置勿問則此非朝家信法令之意請當該守令一一査出令該府拿問嚴勘從之
정조 22년 · 강
命前忠淸監司李亨元罷職
정조 22년 · 목
右議政李秉模啓言頃以湖西前道臣李亨元將歸時引等卜定委折令該道臣往復査問待其報來後稟處之意覆啓行會矣卽見忠淸監司韓用和所報則以爲引等委折文移往復矣回移內壬子五月到任則工禮庫物種無一物見存故問其委折則春等原分定已盡於當年正月遞等之時故其後等又引用半分定而亦盡下於同年五月遞等之時云分定引等雖知謬例迫不得已更以秋等卜定則次次春秋攬用勢所使然而至于乙卯瓜期已過宜無更爲卜定而遞職在於二月交龜拖至六月兩庫加下其數夥然雖値將歸之際秋等半條果爲引用而亦是從前預用之致云故枚擧牒報爲辭矣臨歸分定雖諉事勢之使然當此嚴立科條痛禁引等之時不可置之請當該前監司李亨元亟施罷職之典從之
정조 22년 · 강
命慶源府使趙蒙錫改差
정조 22년 · 목
右議政李秉模啓言慶源府使趙蒙錫辭朝發行之後身病猝重今已多日萬無起動之勢旣無以呈遞於吏曹又無以辭狀於本道該邑事誠爲可悶請改差令該曹口傳擇差催促下送從之
정조 22년 · 강
命海西還穀執錢依關西例施行
정조 22년 · 목
右議政李秉模啓言黃海監司李義駿上疏有回啓之命矣營䬲半留半分事苟利於民豈或留難而今年則節序已晚想已依前擧行姑待來頭從長稟處乙卯狀請加分穀事該營停退條旣已捧上支放充給之外猶多剩穀則償債時拖及此穀已極可訝到今折半留庫自是應行之事故已自備局發關使之依法分留則黃鳳殷信等邑還多之弊優可矯捄別無可以稟處者還穀執錢一依詳定事通八道各衙門一通定式之前姑難彼此且關西前道臣所奏中一付之道臣云云誠得其宜兩西不可異同依此施行之意請分付從之
정조 22년 · 강
命箕營留庫木改色者以常賑穀準折給價
정조 22년 · 목
宣惠廳堂上鄭民始啓言本廳米條近甚苟簡前頭經用有不敷之慮伏聞平安監司有擇置木二百五十同久必朽傷方有改色之議云若得此木則有換作京米之道而此是該營留庫條亦不可直爲請得以該道所在常賑穀準折給價仍屬之別䬲穀則在該營留庫木與穀無間在該道穀簿亦無減縮而本廳則可以從便得米可謂彼此兩便以此議于大臣大臣之意亦以爲便好矣從之
정조 22년 · 강
命諸道儲置米令道臣逐邑摘奸具實數報于惠廳以爲京司摘奸時憑考之資
정조 22년 · 목
宣惠廳堂上鄭民始啓言儲置來摘奸法意有在而久未爲之外邑之果能典守無欠有未可必其在重儲留之道不可一任抛置從當別遣摘奸而爲先令道臣逐邑摘奸具實數報于本廳以爲京司摘奸時憑考之資如或相在則雖道臣難免其責之意請出擧條知委從之
정조 22년 · 강
飭法司下屬橫侵貿穀之弊
정조 22년 · 목
備局堂上金文淳啓言京師民物殷庶雖無農作之業其所裕食專賴四方之商賈而年前因都雇之禁法司下屬憑藉作弊罔有紀極一有儲穀輒稱都雇百般侵虛甚至於蕩敗家產之境故江村米商輩以此爲戒雖値歉歲貿米儲積絕無僅有致使都下根本之地不免艱食之患大抵奸民都雇之習誠爲可痛都雇云者都執貨權操切專利之謂也固不可不嚴法禁斷而至若往來貿遷卽亦四民中一業而無是則無以通貨財濟有無今因都雇之弊幷與商賈之類亦不得貿儲則眞所謂矯枉而過直此雖下屬輩私自作梗之致而不可無先事曉惑之道臣意則爲先嚴飭秋曹京兆及左右捕廳俾不得如前橫侵使米商輩曉然知都雇之必抵罪貿穀之必無罪則似有益於都民裕食之方矣從之
정조 22년 · 강
命三南守令限秋事登場切勿給由
정조 22년 · 목
吏曹判書金載瓚啓言災邑守令勿爲許由前後飭令極爲嚴截而近日三南守令之上京者甚多或自臣曺催促下送或因特敎幷卽還官而此時南邑之暫曠不但可悶此後則三南守令若非親病之不得不歸護者則因他事請由者限秋事登場切勿給由事請申飭各該道臣從之
정조 22년 · 강
長陵局內松雜木自枯朽折者匿不枚報與不謹禁養之齋郞等令該府拿問捧口招以聞
정조 22년 · 목
禮曹判書趙尙鎭啓言卽接長陵令參奉所報則本陵局內松雜木年年自枯朽折者幾爲千百計云莫重陵寢局內無論遠近自枯朽傷木之數若是夥多極爲驚心爲陵官者若或善爲禁養隨傷枚報則到今數爻豈如彼夥多乎隱匿不報之前後陵官事當摘發論勘而自初不報者不知在於何年今方査出計料自枯朽傷木勢當䂨伐而岡麓間多稀疏童濯之慮待明春廣加播植之意嚴飭陵官自枯木之體大可合於棟椽者照數除置取用於前頭齋所修理時其餘無用雜木似合於祭享時火臺木矣敎以當爲先別遣摘奸看審形止後處分而本陵松政尤有自別舊長陵松柏多是寧廟朝手植辛亥移奉之後先朝亦遵故事丁閣之傍親植數本今幾爲拱抱年前謁陵也造銅甲護其樹以識之陵樹拱護何處不有所重而本陵所重有若此此而一有疏忽其爲悚悶豈可專責齋郞乎且以先朝盛意仰體則處分之截嚴當如何旣聞之後不可尋常處之當該匿不枚報與不謹禁養之齋郞等爲先令該府拿來嚴問捧口招以聞今番摘奸後別般畵一定式草記昧爽以後不謹官員隨現勘以加等之律
정조 22년 · 강
命諸道營將中軍以有地處履歷者擇差未滿二十朔之前無得內遷各自營閫嚴加管束
정조 22년 · 목
兵曹判書李時秀啓言近來戢盜之政日漸懈弛外方竊發之患比比有之平民之受弊甚多而爲營將中軍者惟以徵債督逋等不干之事爲務詗盜一節全不着念蓋營將中軍差送者纔過十朔便卽內遷之故皆無久志甚至於抛棄職務事之寒心莫此爲甚或値災歲尤宜申嚴自今諸道營將中軍必以有地處履歷者擇差未滿二十朔之前無得內遷事定式施行各自營閫嚴加管東如有慢忽不職之人大則狀聞論勘小則殿最驚責俾有實效事請嚴飭分付從之
정조 22년 · 강
仍任戶曹正郞鄭昌耆
정조 22년 · 목
戶曹判書趙鎭寬啓言本曹前正郞鄭昌耆頃拜南邑旋以病遞矣近聞所傷漸差云請仍任從之
정조 22년 · 강
推戶曹判書趙鎭寬
정조 22년 · 목
同經筵沈煥之啓言戶曹判書趙鎭寬以前古阜郡守鄭昌耆仍任戶曹郞官事仰請蒙允矣昌耆曾奉古阜除命辭朝之後因落馬傷損不得赴任云幸被特恩得遞弊邑戶郞則留窠已過半月而今戶判乃請以昌耆仍任其窠戶郞雖難其人多數蔭官之中有若非此人莫可然者論以朝體似甚苟簡請戶曹正郞鄭昌耆仍任事勿施戶曹判書趙鎭寬推考敎以旣仍何必勿施推考事依爲之
정조 22년 · 목
諭善尹得孚入見如儀僚屬李述源檢校直提學李晚秀隨入講說見講學廳日記
정조 22년 · 강
以成鎭殷爲慶源府使口傳也
정조 22년 · 강
行諸承旨持公事入侍于誠正閣召見咸悅縣監李寅采
정조 22년 · 목
寅采漕船差員入來也
정조 22년 · 목
諭善尹得孚入見如儀僚屬李魯春李述源檢校直提學李晚秀隨入講說見講學廳日記
정조 22년 · 강
戶曹判書金華鎭陳疏請鑄五銖錢幣賜批令廟堂各陳所見仍命漕船領運差員特賜筒箇一部以爲勸後之地
정조 22년 · 목
疏略曰迺者大僚以除留米事至請問備雖緣經用適乏諒非獲己若論循襲謬例宜有規責伏乞遞臣所帶之職夫錢幣昉於周官九府圜法逮至後世屢更其制若言其銖兩之得中鼓鑄之最精惟漢之五銖錢唐之開元錢是也而今之所謂舊錢重數殆彷彿於此矣然而貨財所出古今不同銅錫鍮鑞擧皆翔貴如非輕減重數則少無所赢此所以新錢之改式以今新錢較看舊錢重數幾減五分之二而卽古三銖錢之類也是蓋事勢之所使然而改式之非得已也猶且錢荒日甚公私俱匱苟不及今籌思變而通之則何以贍國用而裕民生乎今當開鑄之時深究得宜之策而專用鍮鑞厚其重數則利不存間淆鉊鐵任其薄小則傳不久若稽往牒則論太重而有直百當千之錢太輕而有楡莢鵝眼之稱楡莢鵝眼薄劣太甚直百當千赢利太多俱非聖世之所可議者而若其考古而有據措時而可行者惟有以一當五以一當十之法雖以漢唐言之當五之錢在於武帝元鼎當十之錢在於肅宗乾元此皆其時財用不足故斟量乎輕重之間而爲此權宜之術者也令若倣此爲式使大小參用則雖略約鑄得其爲利也顧不大歟議者或曰重錢異於法錢新規難於創行第念我朝行貨本不以錢而自楮幣而爲綿布自綿布而爲銅錢要其歸則皆在於隨時察宜利於民國而己何憚而不爲也噫財用日耗中外同然雖善理財者實無別般生財之術故經用之需不足則所措劃者諸道之穀物也軍門之用不足則所彌綸者鄕軍之停番也營閫之支放不足則所着手者還穀之盡分也穀簿漸縮而有難繼之憲停番數行而有苟艱之歎盡分成習而非半留之法意今此數者特其大者其他弊端難以毛擧苟求致弊之源則莫不由於錢貨之艱匱而其所矯捄之道亦不外乎當五當十之法今若斷然行之則可謂措一事而袪百弊不亦多哉以今民習若有屢倍之利則或不無盜鑄之弊而溯考前代唐法最爲嚴密依此設禁則宜無作姦之患而嘗見柳馨遠所纂隨錄我國無銅山可無盜鑄云此言眞先獲矣伏顧博詢裁處焉批以錢幣經綸許令廟堂各陳所見卿其勿辭點船今日內擧行俾無等待之弊而令年漕船之四月內一竝到泊於畿境無一石欠崸數十年來初聞領運差員內下筒箇一部賜給以爲勸後之地卿於點檢時此意曉諭而仍又各別嚴飭於所劃諸司星火畢捧後待其還送卿其這卽草記
정조 22년 · 강
命故相金堉祀孫金萬善初任調用事捧承傳
정조 22년 · 목
敎曰近始聞之故相文貞公金堉家祀孫尙無錄用之擧云以文貞爲民苦心有許大展施之經綸事業而使其祀孫尙稽蔭補可謂欠事旣覺之何可不爲然而年滿尙遠云其祀孫幼學金萬善初任調用事爲先捧承傳
정조 22년 · 강
命弘文提學李秉鼎更爲牌招
정조 22년 · 목
秉鼎四違召敎以何可如彼乎更爲牌招違牌勿爲呼望○政院以端午帖出韻科次爲急秉鼎前牌連促而謂有情勢無意承膺請重推允之
정조 22년 · 강
命時囚皆令今日捧供遞知義禁朴宗甲以趙尙鎭代之前望也
정조 22년 · 목
敎曰明日以後連値齋日時囚皆令今日捧供待判下仍爲議處照律事分付該堂中在外人許遞前望單子入之待下批牌招參坐
정조 22년 · 강
命備郞李彬令有司堂上決棍
정조 22년 · 목
備局啓言本司武郞廳李彬宣傳官前任通計已滿十五朔依例六品遷轉事請捧承傳施行敎以李彬令有司堂上決棍三度
정조 22년 · 강
命光陽前縣監韓師鎭勒買奴婢委折査啓時査官等以推考捧傳旨狀啓還下送
정조 22년 · 목
全羅監司李得臣以光陽前縣監韓師鎭勒買奴婢委折査啓時査官全州判官沈養之金溝縣令成鼎柱泰仁縣監趙恒鎭捧現告馳啓敎以狀啓還下送今番姑爲參酌以推考捧傳旨
정조 22년 · 강
命新寧前縣監李龜錫待待命拿囚
정조 22년 · 강
命金吾時囚洪履簡究詰得情尹養儉各別嚴勘沈公著所犯諸條更爲嚴問申史源以公罪勘律仍令該曹無弊邑相換徐季修南省老照律尹行喆嚴加照律高漢祿分揀放送金樂祖勘放
정조 22년 · 목
諭善尹得孚入見如儀僚屬鄭東觀鄭日煥李述源申大羽檢校提學鄭民始沈煥之檢校直提學李晚秀原任直閣南公轍金祖淳隨入講說見講學廳日記
정조 22년 · 강
講學廳以元子大學今日畢講啓
정조 22년 · 강
召見左諭善尹得孚僚屬鄭日煥李述源檢校提學鄭民始沈煥之檢校直提學李晚秀原任直閣南公轍金祖淳于便殿
정조 22년 · 강
命左諭善尹得孚令該曹給食物僚屬鄭日煥李述源特授僉樞
정조 22년 · 목
敎曰今日召見諭善取用南奉朝賀朴諭善之例當陞品恐近張大姑徐徐而老人之連日出入講席其勞旣多誠心勸課益甚嘉尙行左諭善尹得孚令該曹給食物僚屬鄭日煥李述源皆予胄筵舊僚而挾册登筵已爲二十八年或爲三十二年之久今又爲勸講之任大學始講畢講時俱入講席可謂貴矣亦必榮之且兩僚年是七十內外資歷皆經準職豈可無示意之擧乎僚屬鄭日煥李述源爲先陞品特授僉樞
정조 22년 · 강
命左諭善尹得孚勿推
정조 22년 · 목
檢校提學沈煥之啓言筵中陳懇除非崇品則不得爲之自是朝體而行左諭善尹得孚以食物辭巽之語陳於前席有違格例請推考敎以生疏所致其心則可貴勿推
정조 22년 · 강
中批鄭日煥李述源爲承旨
정조 22년 · 목
敎曰僉樞例銜豈可以此使之謝恩乎僉知中樞府事鄭日煥李述源承旨除授牌招察任
정조 22년 · 강
遞承旨李晚秀尹致性
정조 22년 · 목
敎曰都承旨及不爲仕進承旨許遞
정조 22년 · 강
大司憲宋煥箕從縣道陳疏辭職賜批仍命遣史官傳諭
정조 22년 · 목
疏略曰臣之昨年一出實出於感激鴻私粗伸分義而旣承不責世道不縻職事之敎則竊自謂退歸之後安意邱壑以終餘年歸纔踰月遽叨風憲之長又未幾時濫被冡宰之命今又才鮮銓任復縻憲職重之以宮銜館職是何莫重之衆任荐及於無似賤臣乎若是而冒昧承膺則安得免招譏四方貽笑後世向者一臺臣之疏有及於愚臣去就者雖未詳其爲說之如何而臣之不敢復進本不係於宮銜銓任之有無則槪其所論不過未忖他人之心而然也第此臺臣緣其一疏尙在處分之中臣之惶縮寧有極哉伏乞鐫削臣所叨本兼諸職批以疏旣屢上非不欲體諒而憲銜之於在鄕儒臣自昔久任蓋以糾俗正習無間於出膺與否且敦召之近姑徐徐者耆年行役不可冒慹爲也卿須體諒此意差待秋涼如可强卽爲登途仍敎曰此批答遣史官傳諭
정조 22년 · 강
命司成高宅謙改差仍飭此後太學久任郞一員勿爲差祭
정조 22년 · 목
成均館啓言本館入直久任郞廳外凡郞無敢入直若有代員替直之事依下都監郞廳例草記代直事曾有定式矣司成高宅謙在外直講韓致應以弘陵端午祭大祝進去典籍李東萬以惠陵端午祭兼大祝進去時無入直之員請以他郞官姑爲代直敎以在外司成改差前望單子入之待下批使之入直聖廟守直事體至重此後久任郞一員分付銓曹勿爲差祭
정조 22년 · 강
命新印五經百篇與甲寅新印三經四書及丙辰新印春秋左氏經鮮藏奉于太學令泮長告由於聖廟儀節用五禮儀所載朔望祭禮董役諸臣以下及匠人等依判下施賞
정조 22년 · 목
敎曰聖經義當尊閣御定册子體貌尤爲自別且欲便於晚來誦讀爲此大板刻印而字樣遵啓蒙集箋今旣告完今次新印五經百篇與甲寅新印三經四書及丙辰新印春秋左氏經鮮藏奉于太學尊經閣之本當同藏昔朱夫子知漳州印易詩書而春秋則只取左氏經文別爲一書以踵三經之後是謂四經印役成遣從事祗告厥由於先聖之廟甲寅本藏奉後姑稽告儀以待是書之成也來朔焚香日令泮長告此由於聖廟儀節用五禮儀所載朔望祭禮而祝文親綴亦當親傳令太學知悉董役諸臣及匠人等依判下施賞○別單鑄字所御定五經百篇開刊時監印閣臣檢校直提學李晚秀內下豹皮一領原任直閣金祖淳內下鹿皮一領檢校待敎沈象奎內下獐皮一領校準文臣抄啓文臣申絢洪奭周以上草本及正本二件校準各內下綠紵一匹金熙周李英發洪樂浚以上草本校準各胡椒二升內下開刊時看役鑄字監官柳明杓畿邑僉使待窠卽差員役書吏劉相祐朴允默各三升二匹內下木一匹大廳直二名各木布一匹使令二名房直一名各木一匹軍士三名各布一匹木布兵曹工匠京刻手劉澤龍等七名以上實役三十三日李相眞實役三十一日各木二匹布一匹劉哥尙未收用更聞渠願依願差定崔福煥實役二十三日以上本館刻手劉澤興實役二十六日田得畯實役二十一日各木一匹布一匹朴春興實役十九日南太白實役十八日以上京私刻手各木一匹平壤刻手李宅馨等三名以上時仕將校金樂海等六名以上實役十九日以上將校自願全州刻手朴世興實役九日本府吏自願各木一匹三升一匹爲先施賞而分付道臣其中將校則好窠從願收用其餘則校吏間從願差定待畢充使之報本閣後微稟除刻匠張宗得印出匠韓昌得小木匠金萬才等二名以上實役三十三日各木一匹布一匹三升內下木布兵曹
정조 22년 · 강
咸鏡監司李集斗以交濟久置穀減作散在條事論列馳啓
정조 22년 · 목
該監司狀啓以爲謹依備局關本道交濟久置穀事採探民情參互事勢具意見論理牒報之意前道臣李鼎運在任所時發關知委於南北各邑連接各邑所報則北關之自吉州至慶興十邑去己酉年分因慰諭御史別單回啓關隨其道里之遠近分捧於海陸倉故實無爲弊之端南關之德源文川高原洪原利城等五邑地方偏少山社之距本倉不過三四十里故別無大叚爲瘼而但年年生耗漸致數多是爲糶糴之弊就其中量宜換作散在事合便宜定平咸興兩邑最遠山社則久置穀初不分給旣無遠輸之弊而但滋多之患不可不念原穀中量宜裁減換作散在便好安邊府則交濟本倉在於德源元山地而久置元數爲九千九百三十二石零當分條爲三千三百十石零最遠之地卽永豐上下面近爲百餘里遠爲數百里裹糧往返動費四五日而該社當分各穀爲三百三十石零最爲矜悶以此穀數分排於坪社則其爲加受殆近三斗不能無偏苦之歎而大體久置元數夥然實有穀多民少之弊限五百石酌量分給於永豐民作爲該倉散在條以其餘數分排於坪社則亦無偏受之苦永興府則本府橫川雲谷耀德正邊等四社處在窮峽距交濟本倉或爲一百八九十里或爲二百五六十里間丆大川大嶺往來之際動費旬日故民不支堪久置穀元數九千八百八十八石零二留一分於山坪則山社當受爲一千九十八石零此穀之都納交濟本倉者蓋爲他道及北關荒年漕轉之備而卽是罕有之事今以山民所受分捧於所居倉如當移運之時則輸納海倉可除山民逐年遠輸之弊且其原穀連因豐登有入無出石數滋多限折米換作散在則是爲祛瘼之一道端川府則久置元數八千六百九十八石零內山社所受爲一千八百一石零而程道絕遠春秋糶糴宂費甚多棧路險嶺人馬致傷之患比比有之其弊不一限一千八百石作爲散在分給於山社則可除山民之弊北靑府則山社民糶糴輸運之弊與安永端三邑所報無甚異同而境內水南水東分而二之各設一倉均齊糶糴則實合便民臣觀於邑牒參以事勢弊端有無輕重緊歇略有領會本道地形一線直路南北州縣濱海齒列故峽社則擧皆僻遠一隅而久置本倉則在於海邊每當糶糴之時峽民遠輸之弊誠如民情邑報而交倉設置法意自別些少弊端有不可顧上頃列邑中安邊永興北靑端川四邑則山社受去之弊最爲病民之政不可無變通其他各邑或道里來往不甚絕遠而或自邑己爲區別山社者間多有之恐不可一例擧論蓋此久置穀糶糴與他有異輸納也穀色升斗與網具各別精緻之故民實難之受食也二留一分之故用舊畜新之際所受之穀比他穀稍陳民尤難之今此山氓稱冤之端實由於此而輒以道里之遠稱託若因如干弊端不念設置本意散在各倉或値歉歲轉漕之擧則使其顚連之民何以及時遠致乎其爲貽弊有倍於今散在各倉之論以臣膚淺之見不敢遽議大抵當初設置南關久置穀本以三萬石耗上生耗今爲八萬八千二百餘石實有滋多之弊會付穀通一路見今所存都數爲九萬八千九十餘石一年應入爲一萬七千三十餘石公下爲二萬九百八十石零故元穀見漸耗縮凡干公下之無路推移輒以常賑穀取用事面極爲苟艱臣意則散在條各穀十萬三千九百餘石中折米限三萬石移付會付衙門分俵不足各邑使之取耗需用於公不久置每年耗條則移作散在條各其邑所居倉受置則穀無移動之弊而自可換名在山民有久置條減得之效在各邑無會付穀苟艱之患如是變通則實爲兩便之道請令廟堂稟旨分付
정조 22년 · 강
遣承旨馳詣宗廟永禧殿景慕宮奉審摘奸
정조 22년 · 강
命傳諭史官以傳敎一體傳諭于大司憲宋煥箕
정조 22년 · 목
敎曰向來臺言必是爲卿進身而辭不達意之致批中不欲提說今於史官之行以此意付申一體傳諭
정조 22년 · 목
承旨宋銓啓言臺諫牌不進傳旨誤書以入請當該注書推考從之
정조 22년 · 강
罷弘文提學李秉鼎職
정조 22년 · 목
政院啓言端午帖製進事體至重而今以文任之不卽膺命科次期限已過屢日此誠前所未有之事弘文提學李秉鼎來詣闕外終不擧行所當重勘而本院請推外無他罰何以爲之敎以命牌之許久留置寧有如許國體乎當該文任罷職藝文提學牌招
정조 22년 · 강
命五經百篇印出紙取用於戶曹